

­­­­­­­­­­­­­­­­

*Хэвлэлийн мэдээ*

*2020 оны 6 дугаар сарын 19, Улаанбаатар хот.*

*Шударга сонгуулийн төлөө иргэний нийгмийн хяналт сүлжээнээс 2020 оны Улсын Их Хурлын ээлжит сонгуулийн үйл явцад (1) хэвлэл мэдээллийн мониторинг, (2) сонгуулийн автоматжуулсан системийн мониторинг, (3) сонгуулийн кампанит ажлын санхүүжилтийн мониторинг, (4) нийгмийн сүлжээн дэх сонгуулийн сурталчилгааны мониторинг, (5) санал хураах, дүнг гаргах үйл явцын ажиглалт гэсэн таван чиглэлээр мониторинг хийж байна.*

*Шударга сонгуулийн төлөө иргэний нийгмийн хяналт сүлжээ нь Нээлттэй Нийгэм Форумын санаачлагаар 2008 оны 3 дугаар сард байгуулагдсан, нийгэмд ардчиллын үнэт зүйлсийг бэхжүүлэх, хүний эрхийг хамгаалах чиглэлээр үйл ажиллагаа явуулдаг зорилго санаа нэгтэй төрийн бус байгууллагуудыг сайн дурын үндсэн дээр нэгтгэсэн сүлжээ юм. Уг сүлжээний гишүүнээр Глоб Интернэшнл ТББ, МИДАС ТББ, Сонгогчдын Боловсрол Төв, Өөрчлөлтийн төлөөх эмэгтэйчүүд, Бодлогод залуусын хяналт зэрэг иргэний нийгмийн байгууллагууд ажилладаг бөгөөд 2008, 2012, 2016 оны УИХ-ын болон 2009, 2013, 2017 оны Ерөнхийлөгчийн сонгуулиудад хараат бусаар хяналт тавьж, ажиглалт хийсэн туршлагатай. Сүлжээнд нэгдсэн иргэний нийгмийн байгууллагууд нь сонгуулийн үйл явцад хяналт тавихдаа аливаа улстөрийн нам, эвсэл холбоод, нэр дэвшигчийн нөлөөнөөс ангид, хараат бус байж зөвхөн сонгогчдын эрх ашгийг төлөөлөн, хуулийн хүрээнд, ил тод ажиллах ёс зүйн дүрмийг чанд баримтлан мөрдлөг болгодог.*

**СОНГУУЛИЙН ҮЙЛ ЯВЦЫГ АЖИГЛАХ БЭЛТГЭЛ ХАНГАГДЛАА**

Шударга сонгуулийн төлөө иргэний нийгмийн хяналт сүлжээний гишүүн Өөрчлөлтийн төлөөх эмэгтэйчүүд ТББ болон Бодлогод залуусын хяналт ТББ нь 2020 оны УИХ-ын сонгуульд ажиглалт хийх иргэний нийгмийн ажиглагч залуусыг манлайлан, зохион байгуулалтыг хариуцан ажиллаж байна. Иргэний нийгмийн ажиглагчид нь сонгуулийн cанал авах, тоолох, дүнг гаргах үйл явц болон хяналтын тооллого хийх хэсгийн хороодыг сонгох, хяналтын тооллогыг хийж гүйцэтгэх үйл явц холбогдох хууль, журмын дагуу явагдаж буй эсэхэд хяналт тавьдаг. Энэ удаагийн ээлжит сонгуулиар Улаанбаатар хотод 451 хэсгийн хороо ажиллахаас 100-д нь иргэний нийгмийн нийт 200 ажиглагч ажиллаж хяналт тавина. Түүнчлэн Баянхонгор, Дорноговь, Төв, Хэнтий, Дархан-Уул аймгуудад 30 ажиглагч бэлтгэн ажиллуулахаар төлөвлөөд байна. Ажиглагчдыг бэлтгэх сургалтыг Улсын онцгой комиссоос гаргасан заавар журмыг баримтлан шат дараатай зохион байгуулж буй бөгөөд одоогийн байдлаар 194 ажиглагч сургалтад хамрагдаад байна.

Ажиглагчид 6-р сарын 15-ны өдрөөс эхлэн хэсгийн хороодод бүртгүүлж эхэлсэн. Нийслэлд бүртгүүлэх явцад хуульд заагаагүй бичиг баримт нэхэх, ажиглалт хийх хүнийг өөрийн биеэр ирэхийг шаардах, дүүргийн сонгуулийн хорооны сайтад тавьсан мэдээлэл бодит байршилтайгаа зөрөх зэрэг нийтлэг хүндрэл тулгарч байна. Мөн энэ жил нам, эвсэл, бие даагчдын ажиглагч олноор бүртгүүлж байгаа, санал авах байрны зай талбай жижиг учир нэг дор олон ажиглагч суулгах боломжгүй, тодорхой цагийн хуваариар ээлжлэн суулгана гэсэн тайлбарыг ихэнх хэсгийн хороод өгч байна. Энэ нь иргэдийн төлөөлөл болж, хөндлөнгийн ажиглалт хийж байгаа ажиглагчдын хувьд сонгуулийн үйл явцыг бүрэн ажиглах боломжгүй нөхцөл байдалд хүргэж байгаа юм.

Орон нутгийн хувьд өмнө нь иргэний нийгмийн ажиглагчид ажиллаж байгаагүй учир энэ талаар ойлголт багатай, төвөгшөөх хандлагатай байсан. Түүнчлэн хэсгийн хороодод материалаа өгөхөд сумын сонгуулийн хороо мэднэ гэх, сумын сонгуулийн хороонд очихоор СЕХ-ноос тусгай зөвшөөрлийн бичиг авчир гэх мэтээр хүндрэл учруулах тохиолдлууд байна.

Т.Амарзаяа

Төслийн дэд зохицуулагч

Утас 96034774

**СОНГУУЛИЙН АВТОМАТЖУУЛСАН СИСТЕМИЙН ХӨНДЛӨНГИЙН ХЯНАЛТЫН ЯВЦ**

Сонгуулийн саналыг автоматаар тоолох болсон нь 2008 оны УИХ-ын сонгуулиар томсгосон тойргуудад гараар санал тоолоход ажиглагдсан зөрчлүүдээс улбаатай бөгөөд 2012 оны сонгуулиас эхлэн санал тоолох сканнер хэлбэрийн хагас автоматжуулсан системийг ашиглах болсон билээ. Энэхүү санал тоолох төхөөрөмж нь сонгуулийн хэсгүүд дээр санал тооллогын урьдчилсан дүнг гарган дамжуулахад ашиглагддаг.

Санал тоолох явцын ил тод, хяналттай байдлыг хангах үүднээс тухайн хэсэгт хураасан саналын зургийн файлыг бүх ажиглагчдад СД дээр бичиж өгдөг. СД дээр бичихдээ саналын нууцлалыг хадгалах үүднээс файлуудыг санамсаргүй байдлаар хольж бичдэг. Нам, эвсэл, бие даагчдын ажиглагчид үүнээс хэвлэж эсвэл дэлгэцнээ гарган тоолж үр дүнг тулгах боломжтой. Түүнчлэн УИХ-ын сонгуулийн хуулийн 71.15-д заасны дагуу Хяналтын тооллого хийх журмаар тойргийн хэсгүүдээс 50 хүртэлх хувийг санамсаргүй байдлаар сонгож сонгогдсон хэсгүүд дээр саналыг гараар тоолж баталгаажуулдаг билээ.

2020 оны УИХ-ын сонгуулийн бэлтгэл хангах ажлын хүрээнд сонгуулийн автоматжуулсан системд багтах программ хангамж, техник хэрэгслийн ажиллагааг туршиж баталгаажуулан, гэрчилгээ олгох үйл ажиллагаа нам, эвсэл, ТББ-уудаас томилсон ажиглагчид байлцан хяналт тавилаа. Нам, эвслийн ажиглагчдын хувьд 19 нэгжээс 7 нь хөндлөнгийн ажиглалтад оролцлоо. Эрх авсан нам, эвслийн төлөөлөгчид СЕХ-ны Мэдээллийн технологийн ажлын хэсэгтэй техникийн зөвлөгөөн хийж хэдийд хэрхэн шалгах хуваариа тохиролцсон бөгөөд ажиглагчид өөрсдийн хүсэлтээр тойргоо сонгосон болно.

МИДАС ТББ бүх нам эвслийн хөндлөнгийн тестэд байлцаж арга зүйн зөвлөгөө өгч хамтран ажиллалаа. Санал тоолох төхөөрөмжийн тестийг хийхдээ СЕХ-ны гэрчилгээжүүлж, ачуулахаар бэлтгэсэн төхөөрөмжөөс санамсаргүй байдлаар сонголт хийж бодит саналын хуудаснаас 20 хуудас авч дараах тестүүдийг хийж үзлээ. Үүнд:

* Санал огт тэмдэглэгдээгүй хуудас уншуулах
* Нэр дэвшигч тус бүрт өгсөн саналыг бүрэн уншиж байгаа эсэх,
* Холимог байдлаар уншуулах,
* Мандатын тооноос дутуу,
* Мандатын тооноос илүү санал бөглөсөн,
* Өөр тойргийн саналын хуудас,
* Хүчингүй болгосон (зүүн дээд, баруун дооод) саналын хуудасуудыг уншиж байгаа эсэх,
* Цагийг өөрчилж “Цагийн бөмбөг” шалгах,
* Толгой цэвэрлэх хуудас уншуулсны дараа,
* Цахилгаан тасарсан үед аккумлятораар ажиллах

Мөн мэдээлэл дамжуулах, серверийн дүн, CF картад бичигдсэн зургийн файл тулгалт хийх шалгалтуудыг хийж туршиж үзэхэд хүлээгдэж байсан үр дүнтэй нийлж тестийг бүрэн давсан болно.

|  |  |  |  |  |
| --- | --- | --- | --- | --- |
| Огноо | Тойрог | Хамтарсан нам, эвсэл | Нэмэлтээр шалгасан тест | Тайлбар |
| 6.10 | Увс 15-р тойрог | АН | Үлдсэн цөөн хуудсаар үлдсэн цэгийг шалгасан | Өөрсдөө тестээ эхэлсэн байсан |
| 6.10 | Завхан 9-р тойрог | МАН | CF картын нэгийг авч асаах оролдлого | 179 хуудас |
| 6.15 | СХД 28-р тойрог | Ногоон намШинэ эвсэл | Бар код дээр тэмдэглэх | 164 хуудас |
| 6.15 | СХД 27-р тойрог | Та бидний эвсэл | Өөр бал, өөр өнгөөр будах, давхар хуудас уншуулах | Цагаар хаах асуудал хөндсөн |
| 6.16 | СБД 24-р тойрог | Сахигтун 19 эвсэл | Өөр газар координатаар тэмдэглэж шалгасан | 175 хуудас |
| 6.16 | БЗД 22-р тойрог | Их эв эвсэл |  | 236 хуудас |

Санал:

1. Тойрогт хяналтын тооллого хийх хэсгийг сонгох үйл ажиллагааг олон нийтэд ил тод харагдахаар зохион байгуулах
2. Гараар хийж буй хяналтын тооллогын үйл явцыг олон нийтэд мэдээллийн сувгаар дамжуулан ил тод байдлыг хангах
3. Санад тоолох төхөөрөмжийг тодорхой цагийн дараа автоматаар хаадаг болгох асуудлыг судалж хэрэгжүүлэх

**СОНГОГЧДЫН НЭРИЙН ЖАГСААЛТАД ХИЙЖ БУЙ МОНИТОРИНГИЙН ЯВЦ**

2016 оны УИХ-ын сонгуульд “царцаа”, 2017 оны Ерөнхийлөгчийн сонгуулиар сонгогч дахин санал өгөх асуудал гарч байсан бөгөөд үүнтэй уялдуулан хуульд зарим өөрчлөлт туссан. Үүнтэй холбоотой энэ асуудалд сүлжээний зүгээс анхаарал хандуулж хөндлөнгийн хяналт тавьж байна. Гэвч сонгогчдын нэрийн жагсаалтыг мэдээлэл иргэний нийгмийн ажиглагчдад нээлттэй биш байгаатай холбоотой энэ удаагийн сонгуулиар өргөн хүрээнд хяналт тавих боломжгүй байна. Хуульд заасанчлан сонгогчдын нэрийн жагсаалтын хуулбарыг зөвхөн нам, эвсэл, нэр дэвшигчид авч хянах боломжтой бөгөөд иргэний нийгмийн ажиглагчдын хувьд зөвхөн танилцах бололцоотой юм.

Сонгинохайрхан дүүргийн хэмжээнд нийт 43 хороодоос сонгуулийн 2 тойргийн зааг болох 6 хороод, захын байршлын 1 буюу нийт сонгуулийн 18 хэсгийн хороодыг сонгон ажилласан. Үүнээс:

* 17 хэсгийн хорооны сонгогчдын нэрийн жагсаалттай цаасан хэлбэрээр нь танилцсан. Эдгээрээс 22 мэдээллийг сонгон хаягаар нь шалгаж баталгаажуулалт хийсэн.
* 1 сонгуулийн хэсгийн хорооны зүгээс танилцах боломжоор хангаагүй.
* Нийт 17 хэсгийн 41358 иргэдийн мэдээллийг шалгасан. (18 сонгуулийн хэсгийн хорооны нийт 43419 сонгогчийн мэдээллээс)
* Нэг хаяг дээр 130 хүн бүртгэлтэй, хаягаар нь шалгахад халамжийн төв байсан.
* Ижил овог, ижил нэртэй ихэр хүмүүс байдаг.
* Овог өөр, ижил нэртэй, нас чацуу хүмүүс 1 хаяг дээр байдаг. (ах дүүсийн хүүхдүүд)
* Бүртгэлтэй хаяг дээрээ байнга оршин суудаггүй.
* Өмнө нь оршин сууж байсан иргэд хорооноос хасалтаа хийлгэдэггүй. Үүнээс үүдэн нэг хаяг дээр олон иргэн бүртгэлтэй байдаг.
* Хаягаар нь очиж баталгаажуулах гэсэн боловч тухайн үед эзгүй байж таарсан 29 хаяг байна. (дахин баталгаажуулах)
* Ижил нэртэй ойролцоо регистрийн дугаартай хүмүүс

Хаягийн асуудал

* Айлууд хаягаа тодорхой мэдэхгүй.
* Хашаан дээрх өмнө өдөр байсан тоотын дугаар маргааш нь өөрчлөгдсөн.
* Хаягаар нь газар дээр нь очиж шалгахад олдохгүй. /задгай буюу хаягжилтгүй айлуудыг нийлүүлээд 0 эхлүүлээд нэг болгон бүртгэсэн/
* Задгай 01, 02 гэж бүртгэдэг зарим 1 –тэй давхар
* 1 а, б, в, г гэж хуваах
* 2 сарын 1нээс өмнө хийсэн шилжилт хөдөлгөөн шинэ хороо бий болсонтой холбоотой иргэдийн шилжилт хөдөлгөөн олноор хийгдсэн.
* Баянзүрх дүүрэг: Иргэдийн мэдээллийн дагуу (25-р тойрогт бие даан нэр дэвшигч Анхбаяр) баталгаажуулалт хийсэн. БЗД, 2-р хороо, 100 (нэг хаяг дээр 46 хүн оршин суудаг тухай) Бие даагч Анхбаярын хийсэн мэдэгдэлтэй холбоотой асуудлыг судлахад 99 тоотоос цааш хашаа байгаагүй. Харин задгайд байгаа айлуудыг нийлүүлж бүртгэснээс түүвэрчлэн шалгасан. Бидний зүгээс бүх тойрог хэсэгт хүрч ажиллах боломжгүй тул нам, эвсэл, бие даагчдыг энэ талаар илүү түлхүү ажиллахыг уриалж байна.

*С. Энхжаргал*

*МИДАС ТББ*

**ТЕЛЕВИЗҮҮДЭД ТӨЛБӨРТЭЙ, ЗАХИАЛГАТАЙ НЭВТРҮҮЛГИЙН ЭЗЛЭХ ХУВЬ ӨСЧ БАЙНА**

УИХ-ын 2020 оны сонгуулийн үеэр хэвлэл мэдээллийн хэрэгсэл (ХМХ)-ийн гүйцэтгэх үүргийг сайжруулах, ХМХ-ээр явуулж буй сурталчилгааны тэгш, тэнцвэрт байдал хэрхэн хангагдаж буй талаар олон нийтэд ойлголт өгөх, далд сурталчилгааг илрүүлэх, Сонгуулийн тухай хууль болон Харилцаа холбооны зохицуулах хороо (ХХЗХ), СЕХ-ны хамтран баталсан “Радио телевизээр сонгуулийн сурталчилгаа нэвтрүүлэх, хяналт тавих” журмын хэрэгжилтэд хяналт зорилгоор хийж буй телевизийн мониторингийн 2 дахь үеийн дүн гарлаа. Энэ нь сонгуулийн албан ёсны сурталчилгааны дунд үе буюу 6 сарын 08-14-ний өдрүүдийг хамарч байна. Мониторингд МҮОНТ, ТV9, MN25, NТV, UBS гэсэн 5 телевизийг хамрагдсан.

**Хоёрдугаар үе буюу 6 сарын 07-14**

1. Мониторингийн хамрагдах хугацаанд 5 телевизийн 611 цаг 26 минут 49 секундын эфирийн бичлэгт мониторинг хийснээс 96 цаг 18 минут 09 секунд нь буюу 16% нь сонгуультай холбоотой мэдээлэл байв. Энэ нь нэгдүгээр үеийн мониторингтой харьцуулахад 2 пунктээр өссөн байна.

МҮОНТ-ийн нам эвслүүдэд ойролцоо цаг хуваарилжээ. Тухайлбал МАН-д хамгийн их цаг оноосон нь 19%-тай тэнцсэн бол АН-д 15% оногджээ. Бусад нам эвслүүдэд 12%-иас доош хугацаатай тэнцэх цаг ногдуулжээ. Харин арилжааны телевизүүдийн нийт дүнгээс харахад МАН-ын тухай мэдээлэл дунджаар 49%-иар давамгайлсан юм. Таван телевизийн мэдээний хөтөлбөрөөр МАН 54%, АН 29%-ийг эзэлж байна. Бие даагчдын талаарх мэдээлэл МҮОНТ-д 16%-ийг эзэлсэн бол “TV9” телевиз 6%-тай тэнцэх цаг оноосон нь арилжааны телевизүүдийн хамгийн өндөр үзүүлэлт байв.

2. Нийт 5 телевизийн дунджаар эерэг мэдээлэл давамгайлж 50%-тай тэнцсэн бол төвийг сахисан мэдээлэл 34% байна. МҮОНТ-ийн мэдээллийн 70% нь эерэг өнгө аястай байсан бол төвийг сахисан мэдээлэл 25% байна. Арилжааны сувгийн хувьд “UBS” телевизийн мэдээллийн 70% нь эерэг хандлагатай, NTV телевизийн мэдээллийн 25% сөрөг өнгө аястай байгаа нь хамгийн өндөр үзүүлэлт болов.

3. Мониторингийн хоёрдугаар үед далд сурталчилгааны шинжийг агуулсан мэдээлэл ТV9 телевизээр хамгийн их нэвтрүүлсэн нь нийт сонгуультай холбоотой мэдээллийн тал хувийг эзэлжээ. Харин МҮОНТ-ийн хувьд далд сурталчилгааны шинжийг агуулсан мэдээлэл 1%-д хүрээгүй нь сайшаалтай үзүүлэлт юм.

4. Телевизүүд сонгуулийн хуулийн цагийн хязгаарлалтыг чанд баримталж байгаа нь мониторингоор харагдаж байна. Сонгуулийн тухай хуулийн 46.6 /60 минут/, 46.7 /15 минут/-д заасныг зөрчсөн тохиолдол илэрсэнгүй.

5. Сонгуулийн тухай хуулийн 46.15, 46.17 дахь заалтыг үндэс болгон мэтгэлцээн зохион байгуулах, сонгогчдын боловсролд зориулсан хараат бус сэтгүүл зүйн бүтээл бэлтгэн нэвтрүүлж байна. Гэвч телевизүүдийн зохион байгуулж буй мэтгэлцээн олон улсын хэм хэмжээнд нийцэх зарчмын дагуу бэлтгэгдэхгүй байна.

6. МҮОНТ нь сонгогчдын боловсролд зориулсан мэдээлэл бэлтгэх нь арилжааны телевизүүдээс бага байна. Учир нь тус телевизийн сонгогчдын боловсролд зориулсан мэдээлэл ердөө 2%-тай тэнцэв. Арилжааны телевизүүдээс NTV телевизийн нийт сонгуультай холбоотой мэдээллийн 38%-ийг сонгогчдын боловсролд зориулсан мэдээлэл эзэлсэн нь хамгийн өндөр үзүүлэлт байсан бол ТV9 телевиз хамгийн бага буюу 16%-тай тэнцжээ. Сонгогчдын боловсролд зориулсан мэдээллийн зарим нь далд сурталчилгаа агуулсан өнгө аястай байна. Энэ жилийн УИХ-ын Сонгуулийн тухай хуульд шинээр орсон 46.15-д “Радио, телевиз сонгогчдын боловсролд зориулсан мэдээ, мэдээлэл, нэвтрүүлэг, хөтөлбөр бэлтгэж түгээх үүрэгтэй” гэсэн заалт хэрэгжиж байгаа нь өмнөх сонгуулиудтай харьцуулахад сайшаалтай байна. Өмнөх сонгуулийн тухай хуулиудад түгээх үүргийг хэвлэл мэдээллийн хэрэгсэлд оногдуулж байгаагүй юм.

7. Таван телевизийн дунджаар нийт сонгуультай холбоотой мэдээллийн 67%-ийг төлбөртэй, захиалгатай нэвтрүүлгийн цаг эзэлжээ. МҮОНТ-ийн 93% нь хуулийн дагуу олгогдож буй хуваарьт цаг эзэлжээ. Арилжааны телевизүүдээс UBS телевиз 47% эзэлсэн нь хамгийн өндөр үзүүлэлт бол ТV9 телевизийн мэдээллийн 33% нь төлбөртэй, захиалгатай гэдгээ тодотголтой байв.

*Б. Онон*

*Глоб Интернэшнл ТББ*

**НИЙГМИЙН СҮЛЖЭЭН ДЭХ СОНГУУЛИЙН СУРТАЛЧИЛГААНЫ МОНИТОРИНГ**

Сонгуульд оролцогч нам, эвсэл, нэр дэвшигчид цахим орчинд сонгуулийн сурталчилгаа явуулах нь сүүлийн сонгуулиудад эрс нэмэгдсэн. Тиймээс Шударга сонгуулийн төлөө иргэний нийгмийн хяналт сүлжээ нь 2020 оны УИХ-ын сонгуулиар анх удаа нийгмийн сүлжээн дэх сонгуулийн сурталчилгаанд мониторинг хийж буй бөгөөд энэ ажлыг Эрэн сурвалжлах сурвалжлагчдын төлөө төв хариуцан ажиллаж байна.

Сонгуулийн сурталчилгааны үеэр нэр дэвшигчдийн фэйсбүүк хуудаснаас түгээж буй мэдээлэл, түүнд үзүүлж буй сонгогчдын хариу үйлдэлд агуулгын шинжилгээ хийж буй бөгөд энэ удаагийн мэдээллээр явцын дүнг танилцуулна. Албан ёсоор сонгуулийн сурталчилгаа эхэлсэн 6 дугаар сарын 2-ны өдрөөс 6 дугаар сарын 14-ний өдрийг дуустал хугацааг хамрав. Хотын төвийн болон орон нутгийн тодорхой нэг тойрогт нэр дэвшиж буй АН, МАН болон гуравдагч хүчнээс тус бүр нэг, нийт 9 нэр дэвшигчийг санамсаргүй түүврийн аргаар сонгон авч дүн шинжилгээ хийлээ.

**Мониторингийн дүн**

* Сонгуулийн сурталчилгаа эхэлснээс хойш 13 хоногийн хугацаанд сонгон авсан нэр дэвшигчдийн ФБ хуудастаа оруулсан постын тоо. Тэд өдөрт дунджаар 8-12 постыг оруулж байна.

|  |  |  |  |
| --- | --- | --- | --- |
|  | **Намын** **харьяалал** | **Нийт пост** | **Постын тоо өдрийн дундаж** |
| 1 | Зөв хүн электорат | 152 | 12 |
| 2 | АН | 101 | 8 |
| 3 | АН | 99 | 8 |
| 4 | МАН | 87 | 7 |
| 5 | МАН | 83 | 6 |
| 6 | Зөв хүн электорат | 49 | 4 |
| 7 | Бие даагч | 48 | 4 |
| 8 | МАН | 43 | 3 |
| 9 | Та бидний эвсэл | 31 | 3 |

* Нэр дэвшигчдийн фэйсбүүктээ оруулж буй постын дийлэнх нь эерэг болон төвийг сахисан хандлагатай байна.



* Нэр дэвшигчдийн постууд нь

1) Үзэн ядах үг хэллэг агуулагдаагүй,

2) Олон нийтийг аливаа сөрөг үйл явдалд уриалаагүй,

3) Сонгуулийн сурталчилгааны болон бусад хууль зөрчөөгүй,

4) Илт хуурамч, эсвэл үнэн эсэх нь эргэлзээтэй мэдээлэл байгаагүй болно. Нэр дэвшигчийн танилцуулга, сурталчилгаа бүхий агуулгатай постууд байлаа.

* Нэр дэвшигчид дунджаар 460 орчим хариу үйлдлийг нэг пост дээр авч байна. Үүний 94 хувь нь эерэг, 6 хувь нь сөрөг хандлагатай байна.

|  |  |  |  |  |
| --- | --- | --- | --- | --- |
|  | **Намын****харьяалал** | **Нэг постод авч буй Реакшний тоо дунджаар** | **Үүнээс эерэг реакшний эзлэх хувь** | **Сөрөг реакшний эзлэх хувь** |
| 1 | МАН | 336 | 99.7% | 0.3% |
| 2 | МАН | 391 | 98.5% | 1.5% |
| 3 | МАН | 450 | 97.6% | 2.4% |
| 4 | Зөв хүн электорат | 652 | 97.2% | 2.8% |
| 5 | Зөв хүн электорат | 415 | 96.9% | 3.1% |
| 6 | Бие даагч | 476 | 96.2% | 3.8% |
| 7 | АН | 333 | 93.1% | 6.9% |
| 8 | АН | 912 | 89.3% | 10.7% |
| 9 | Та бидний эвсэл | 170 | 80.6% | 19.4% |

* Нэр дэвшигчийн постыг нэг ижил хүн 3 ба түүнээс дээш удаа шэйр хийж буй тохиолдлуудыг баримтжууллаа. Бүх нэр дэвшигч дээр ийм тохиолдлууд бүртгэгдэв.

Тухайлбал, нэр дэвшигчийн тодорхой нэг постыг тодорхой нэг хаягнаас 3-72 удаа шэйрлэж байна. (Энэ харагдац нь судлаачид хязгаарлагдмал харагдах бөгөөд зөвхөн ил харагдаж буй тохиолдлууд юм)

* Нэр дэвшигчдийн нэг пост дунджаар 80 орчим сэтгэгдэл авч байна.
* Сэтгэгдлийн агуулгад дүн шинжилгээ хийж үзвэл 99 хувь нь эерэг сэтгэгдэл байна. Энэ үзүүлэлт судалгаанд хамрагдсан бүх нэр дэвшигчдэд адил байна. Эерэг сэтгэгдэл нь ихэвчлэн амжилт хүссэн, дэмжиж буйгаа илэрхийлсэн, өмнө хийж гүйцэтгэсэн ажлуудыг нь онцолсон, УИХ гишүүнээр сонгогдох ёстой хүн гэсэн өнцгөөр бичигдсэн байв.
* Зохион байгуулалттайгаар сэтгэгдэл бичиж буй байдалд өгсөн үнэлгээ. Нэр дэвшигч бүрийн бүх постууд дээр дор хаяж 10-30 хүн (фэйсбүүк аккаунт) нэг агуулга бүхий сэтгэгдэл бичиж байгаа нь судалгааны явцад ажиглагдсан.

*Ц. Тамир*

*Эрэн сурвалжлах сурвалжлагчдын төлөө төв*

**СОНГУУЛИЙН КАМПАНИТ АЖЛЫН САНХҮҮЖИЛТИЙН ИЛ ТОД БАЙДАЛ**

Сүлжээний гишүүн Бодлогод залуусын хяналт ТББ 2020 оны УИХ-ын ээлжит сонгуулийн кампанит ажлын санхүүжилтийн мониторингийг хариуцан ажиллаж байна.

* Мониторингийн хугацаанд нэр дэвшигчид **санал худалдаж авахтай холбоотой зөрчил гаргаж байгаа** талаар олон нийтийн сүлжээнд тавигдсан мэдээллийг нэгтгэн тэдгээрийн мөрөөр хяналтын байгууллагууд хэрхэн ажиллаж байгаад хяналт тавьж байна. Цагдаагийн ерөнхий газраас ирүүлсэн 2020 оны 6-р сарын 19-ны 8/2237 тоот албан тоотод дурдсанаар сонгуулийн сурталчилгаа эхэлсэн 6-р сарын 2-18-ний өдрийн байдлаар “Сонгогчдод мөнгө, эд зүйл тараасан гэх” **нийт 38 гомдол, мэдээлэл шалгагджээ.** Үүнээс 18-д нь уг үйлдэл тогтоогдоогүй, 4-т нь зөрчлийн хэрэг нээж, 2 хэргийг нь Тагнуулын ерөнхий газарт харьяаллын дагуу шилжүүлж, 14 гомдол, мэдээллийн шалгалтын явц үргэлжилж байна гэсэн байна. Бид энэ талаарх мэдээллийг холбогдох байгууллагуудаас лавшруулан тодруулж, олон нийтэд мэдээлэл өгч ажиллахаар төлөвлөж байна.
* Мөн Харилцаа холбооны зохицуулах хорооны цахим хуудсанд тавигдсан УИХ-н сонгуулийн үйл ажиллагаатай холбоотой мэдээлэлд дүн шинжилгээ хийхэд **“ОНРТВ-ээс бусад радио, телевизийн сонгуулийн сурталчилгаа нэвтрүүлэх мэдэгдлийг олон нийтэд ил тод мэдээлээгүй”** байна. Иймд бид 6-р сарын 8-ны өдөр Харилцаа холбооны зохицуулах хороонд хандан “Улсын Их Хурлын сонгуулийн тухай хуулийн (УИХСтХ) 46.9-д заасан дараах мэдээллийг хүссэн боловч  **өнөөдрийн байдлаар бичгээр хариуг ирүүлээгүй байна.**

Бидний хүлээн авахыг хүссэн “Сонгуулийн сурталчилгаа нэвтрүүлэх нарийвчилсан цагийн хуваарь; хуульд заасан хугацаанд хийж байсан 3-аас доошгүй зар сурталчилгаа нэвтрүүлэх гэрээ; сонгуулийн сурталчилгаа нэвтрүүлэх дундаж үнийн санал” гэсэн мэдээллүүдийг ил тод болгоогүй нь сонгуулийн тухай хуульд заасан ил тод байдлыг хангах тухай зарчим, Мэдээллийн ил тод байдал, мэдээлэл хүлээн авах эрхийн тухай хуульд нийцэхгүй байна.

* УИХСтХ-ийн 42-р зүйлд сонгуулийн сурталчилгаанд зурагт самбар ашиглах тухай зохицуулалт хэт ерөнхий байгаагаас нэр дэвшигчдэд өөрсдийгөө таниулах боломж харилцан адилгүй буюу тэгш өрсөлдөх нөхцөл алдагдах байдал ажиглагдаж байна.

Тодруулбал, зурагт хуудас, самбарын байршлыг нь дүүргийн Иргэдийн төлөөлөгчдийн хурлаас тогтоохоор заасан. Энэ хүрээнд дүүрэг тус бүрийн сурталчилгааны хуудас байршуулах тогтоолтой танилцахад харилцан адилгүй тогтоол баталсан байх аж. Тодруулбал, Сүхбаатар дүүрэг 63 байршилд гэрлийн шонд **7967** зурагт хуудас, Чингэлтэй дүүрэг **9269** гэрлийн шон болон 808 гудамж талбайд 10,077 зурагт самбар байршуулж болохоор заажээ. Харин бусад дүүргийн хувьд Баянзүрх дүүрэг хориглох байршил, Сонгинохайрхан, Хан-Уул, Баянгол дүүргүүд зөвшөөрөгдөх, гудамж талбайг заажээ.

Энэ хүрээнд хамгийн олон буюу 38 нэр дэвшигчтэй нийслэлийн Сүхбаатар дүүрэгт зурагт хуудасны тооллого хийхэд 1481 зурагт хуудас тоологдлоо. Үүнээс нам, эвсэл, нэр дэвшигчдийн хуудсыг хамтатгавал МАН 153, АН 264, Та бидний эвсэл 30, Шинэ эвсэл 283, Зөв хүн электорат 216, Зон олны нам 22, Гэр хорооллын хөгжлийн нам 17 гэх мэт харилцан адилгүй дүр зураг гарч байна. Мөн 4 нам болон 13 нэр дэвшигч зурагт хуудсаа байршуулаагүй байна.

Цаашид тэгш өрсөлдөх нөхцөлийг хангах, сонгуулийн зардлыг бууруулах зорилгын хүрээнд сурталчилгаанд зурагт самбар ашиглах болон бусад сонгуулийн сурталчилгаатай холбоотой зохицуулалтыг нарийвчлах шаардлагатай гэж үзэж байна.

*Ц. Мандхайхатан*

*Бодлогод Залуусын Хяналт ТББ*